Երեքշաբթի՝ ապրիլի 24-ի առաւօտեան, սկզբում թեմակալ առաջնորդի նախագահութեամբ եւ արժ. Տ. Վարդան քհնյ. Աղաբաբայեանի ձեռամբ, Մեծ Եղեռնի բիւրաւոր Սուրբ նահատակների յիշատակին մատուցւեց ս. եւ անմահ պատարագ, Ս. Ա. վանքի Ս. Յովսէփ Արիմաթացի եկեղեցում։ Այնուհետեւ շրջափակում, Ցեղասպանութեան բիւրաւոր նահատակների յոշարձանի առջեւ կայացաւ ծաղիկների մատուցման արարողութիւն՝ ազգային մարմինների, շրջանի Հայ Դատի յանձնախմբի, միութիւնների, հայոց դպրոցների ու ժողովրդի մասնակցութեամբ։ Ժամը 11։30-ին, մեծաթիւ հայորդիների մասնակցութեամբ սկիզբ առաւ բողոքի քայլարշաւը, որը ներկաների ուժգին վանկարկումների ներքոյ ընթացաւ Արեւելեան Նազար, Թոհիդ, Շարիաթի եւ Հաքիմ Նեզամի գլխաւոր պողոտաներով։Քայլերթին մասնակցող Ժողովրդին առաջնորդում էին Սրբազան Հայրը, քահանայից դասը, պատգամաւոր ժորժիկ Աբրահամեանն ու ազգային մարմինների ու շրջանի Հայ Դատի յանձնախմբի անդամները։